মাঝেরহাট-কাণ্ডের ঠিক আগেই উত্তরপ্রদেশ থেকে যন্ত্রাংশ বোঝাই ট্রাক নিয়ে ডানকুনি পৌঁছে গিয়েছিলেন রাজু দুবে। সেই যন্ত্রাংশ তাঁর বাংলাদেশে পাঠানোর কথা। কিন্তু সেতু ভাঙার জন্য যে আর এগোতে পারবেন না, ভাবতে পারেননি। বুধবার তিনি বলেন, ‘‘বাংলাদেশে কী ভাবে ট্রাক পাঠাব? পুলিশ আটকে দিচ্ছে। এখান থেকে পেট্রাপোল হয়ে একটি মিলের যন্ত্রাংশ যাওয়ার কথা। কিন্তু কোনও ট্রাক যেতে চাইছে না। আমার খরচ বাড়ছে। আবার মাল পাঠাতে না পারলে আমি টাকা পাব না।’’ দুশ্চিন্তায় রয়েছেন ট্রাক-চালক মহম্মদ আশিকও। তিনি উত্তরপ্রদেশের মোরাদাবাদ থেকে এসি মেশিন এনেছিলেন। ডানকুনিতে মাল খালাসও করেছেন। তবু তাঁর দুশ্চিন্তা, ‘‘অন্য সময়ে ফেরার পথে আমরা এখান থেকেই মাল বোঝাই করে নিয়ে যাই। কিন্তু এ বার টানা তিন দিন দাঁড়িয়ে। কোনও ভাড়া পাচ্ছি না। হোটেলে আমার থাকা-খাওয়ার খরচ বাড়ছে। ট্রাক-মালিকের ক্ষতি হচ্ছে।’’ পঞ্জাব থেকে সাহেদ আলি ট্রাকে করে একটি মোবাইল পরিষেবা প্রদানকারী সংস্থার যন্ত্রাংশ এনেছেন। তাঁরও ক্ষোভ, ‘‘রাজারহাটে মাল খালাস করার কথা। কিন্তু পাঁচ দিন ধরে কলকাতায় ঢুকতে পারছি না।’’